Kui Eestis räägitakse eelkõige ühest raudteest ja selle mõjust ümberkaudsetele loomadele, siis Jaapanis on rongiteid umbes 20 000 kilomeetrit ning raudruunadega kokkupõrkel hukkub igal aastal tuhandeid metsloomi. Eriti massiline on probleem hirvedega. Kokkupõrked aga põhjustavad sageli hilinemisi muidu nii täpses Jaapani rongide graafikus, vahendab Mother Nature Network.
Et traditsioonilised meetmed nagu tõkete ehitamine pole väga palju abiks olnud, mõtlevadki innovaatilised jaapanlased pidevalt uusi viise, kuidas loomi raudteedelt eemale peletada. Mõned neist eriskummalisemad kui teised: mõned aastad tagasi kallati raudteele lõvi väljaheiteid, mis pidid loomad eriti vänge haisu tõttu eemal hoidma. Kahjuks muutus see hais lisaks loomadele väljakannatamatuks ka raudtee läheduses elavatele inimestele.
Nüüd on aga Jaapani raudtee tehniline uurimisinstituut välja töötamas uut lahendust, mis rõhub loomade haistmismeele asemel hoopis kuulmisele. Nimelt on instituudi teadurid katsetamas ronge, mis valjuhäälditest lasevad hirve ja koera hääli ning nende kahe kombinatsioon peaks siis loomad eemale peletama.